**Szolnok Városi Diákpolgármester-választás**

*2. feladat*

**KAMPÁNYRENDEZVÉNY**

**Kedves Jelöltek és Kampánystábtagok!**

A választási kampányoknak vannak tartalmi és formai elemei, melyek alapján minden induló választ egy vezető kampánytémát magának. Ezt a kiemelt kampánytémát a megfelelő kampánytechnikai eszközökkel igyekszik eljuttatni a választókhoz, mozgósítva a saját választói táborát és ezen felül, a választók minél szélesebb körét.

1. ***A következő feladatotok egy kampányszlogen megalkotása.***
* Rövid, tömör jelszó vagy jelmondat, amely egyben jellemzi a stratégiátokat is.
* Ennek a kampányszlogennek később kitűzőkön, transzparenseken, plakátokon, röplapokon meg kell jelennie. A kampányban ezek igen fontos szerepet töltenek be.
* A röplapok szétosztása, terjesztése a sajtótájékoztató napján és az azt követő kampányidőszakban történjen.
1. ***A sajtótájékoztatót követően (2019október 14.) hozzatok létre egy hivatalos Facebook oldalt.***
* Az oldal mutassa be a jelölt személyét, elképzeléseit, csapatát!

* A rendezvényekről, az előkészületekről, munkafolyamatról készült fényképeket, multimédiás (videó) felvételeket folyamatosan töltsétek fel az oldalra!
* A tartalommal való feltöltésében legyetek aktívak, a jelöltek itt is osszák meg gondolataikat, kampánystratégiájukat, blogoljanak! Így bárki az oldalt megnézve láthatja hol, mikor, milyen események zajlanak, melyik jelölt mit gondol, hogyan történik a kampány.
* Az oldalon jelenjen meg a jelölt programterve a sikeres megválasztást követő két évre. Fontos, hogy a programterv a reális megközelítés szemszögéből, valóban megvalósítható elemeket tartalmazzon. Ne hagyjátok figyelmen kívül az előző években megvalósult programokat és a már hagyománnyá vált rendezvények folytatását!
* A zsűri folyamatosan nyomon követi az oldal aktivitását és értékeli azt.

1. ***2019. október 16-án 15.00 órakor az Aba-Novák Agóra Kulturális Központ előtti téren (rossz idő esetén az ANKK aulájában) egy kampányrendezvényt kell tartanotok.***
* A jelölt rövid bemutatkozásán, a célkitűzések megvilágításával, a feltárt helyi problémák, valamint a saját program, célok ismertetése mellett, valódi választási kampányrendezvényt kell létrehoznotok fellépőkkel, támogatói beszédekkel, transzparensekkel.
* Az itt elhangzó beszéd elsősorban a szavazóknak szól, az ő megnyerésük a cél.
* A rendezvény tartalmazzon egy támogatói beszédet is, melyet közismert színész, sportoló, képviselő, művész tart, kiemelve, hogy miért titeket támogat!
* Az eseményen többek között lehet: tánc, zene, vers, bármi, amivel színesebbé tehetitek a választóitok számára ezt az alkalmat.
* A zenei fellépések technikai egyeztetést igényelnek a rendezvény előtt. A zenét igénylő előadásoknál maximum egy hangszer megengedett, de zenei alapot igény szerint használhattok. A technikai igény leadási határideje **2019. október 14-ig** Bagdi Gabriellánál (bagdig@ph.szolnok.hu).
* A rendezvényen aktívan jelenjenek meg a kampánystáb tagjai, ők is szólaljanak meg a színpadon.
* A támogatók jelenítsék meg, melyik jelöltet támogatják. Lehetőség szerint tanuljanak be koreográfiát, táblákkal, transzparensekkel jelenjenek meg! Legyetek minél kreatívabbak!
* Az öltözék, smink, frizura itt is kiemelkedő szerepet kap.
* Meghatározó szempontot jelentenek a látványban is gazdag megoldások. Minél több olyan elem beépítése a cél, amitől színesebb, egyedibb lesz a rendezvény.
* A támogatók, segítők bevonásával, minél több célközönség toborzása.
* A fair play jegyében a rendezvényen mindenkinek az elejétől a végéig részt kell vennie, ezzel megtisztelve a többi indulót. Figyelmesen, udvariasan, negatív megnyilvánulást mellőzve. A támogatók és a kampánystáb hozzáállását, viselkedését az egész rendezvényen figyelemmel kíséri a zsűri.
* Minden jelölt erre a kampányrendezvényre 20-20 percet kap.
* A jelöltek bemutatkozó sorrendje a kampánynyitó rendezvény megkezdése előtt kerül kihúzásra.

A jó kampány nem pusztán formai és pr-elemeket tartalmaz, a választók emellett kiemelt figyelmet fordítanak a mondanivaló tartalmára és stílusára is. Több professzionálisan megtervezett, modern elemeket tartalmazó kampány közül az lesz sikeresebb, amely kevesebb hibát ejt, amely mondanivalójában és stílusában közelebb áll a választók elvárásaihoz.

***Kérlek, ezeket tartsátok szem előtt a felkészülésetek során! Sikeres munkát kívánunk!***

 ***Szervező Bizottság***